Diari Oficial de la Generalitat Valenciana


Sumari del DOGV 3799, del 24-07-2000 (2000/5884)

ORDRE de 12 de juliol de 2000, de la Conselleria d'Obres Públiques, Urbanisme i Transports, per la qual es regulen les ajudes econòmiques a municipis amb menys de vint-i-cinc mil habitants per al foment i millora del transport urbà.
----------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3799

Data del DOGV
:   24-07-2000

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2000/5884


Data del document
:   12-07-2000

Organisme emissor
:   Conselleria d'Obres Públiques,Urbanisme i Transports

Tipus de document
:   Ordre

Descriptors 

:   * suport econòmic
    * transport urbà
    * transport de viatgers
    * administració local
    * ajuda pública

ORDRE de 12 de juliol de 2000, de la Conselleria d'Obres Públiques, Urbanisme i Transports, per la qual es regulen les ajudes econòmiques a municipis amb menys de vint-i-cinc mil habitants per al foment i millora del transport urbà. [2000/X5884]
  
El desplaçament amb transport públic és cada vegada més una necessitat de la població en general. A això s'uneixen raons vinculades amb la descongestió del trànsit urbà, amb la comunicació entre nuclis dins d'un mateix terme municipal o amb el medi ambient.
  
La Direcció General de Transports és sensible a l'existència, d'una banda, de nuclis urbans amb connexions internes insuficients o inexistents per transport públic i, d'una altra, amb l'existència de nuclis de població al si d'un municipi, mancats d'una comunicació per mitjà de transport públic de viatgers, la solució del qual passa per l'establiment d'un servei públic de transport urbà regular de viatgers d'ús general.
  
Aquest tipus de problemes, quan es tracta de municipis menuts, amb escàs nombre de residents i amb la població dispersa pel terme a causa de l'existència de nuclis disseminats, no poden ser atesos suficientment per la corresponent corporació municipal a causa, en la major part de les ocasions, de l'elevat cost que representa l'adquisició dels elements mòbils (els vehicles) necessaris per a poder prestar aquests serveis.
  
Conscient de la insuficiència de recursos propis dels municipis per a afrontar els problemes i insuficiències descrites, la Direcció General de Transports considera oportú l'establiment i l'habilitació d'unes ajudes públiques de tipus econòmic als municipis per ajudar a la inversió econòmica que aquests realitzen per a adquirir vehicles-autobusos i així poder establir els serveis esmentats.
  
En aquest sentit, l'article 105 de la Llei 7/1985, de 2 d'abril, Reguladora de les Bases de Règim Local, permet que les hisendes locals es nodrisquen d'aquells recursos que preveuen les lleis, a més dels tributs propis i de les participacions en els tributs reconeguts de l'Estat i de les comunitats autònomes. Així, l'article 2 la Llei 39/1988, de 28 de desembre, Reguladora de les Hisendes Locals, indica que les subvencions constitueixen una part dels recursos de la hisenda de les entitats locals. Aquesta norma en l'article 40, regula quin és el règim d'aquestes subvencions.
  
Per tot això, i tenint en compte el que disposa l'article 47 i concordants del Text Refós de la Llei d'Hisenda Pública de la Generalitat Valenciana i en virtut de les facultats conferides en l'article 35 de la Llei 5/1983, de 30 de desembre, de Govern Valencià i l'article 7 del Decret 225/1999, de 15 de desembre, del Govern Valencià, pel qual s'aprova el Reglament Orgànic i Funcional de la Conselleria d'Obres Públiques, Urbanisme i Transports,
  
ORDENE
  
Article 1. Objecte
  
1. S'estableix per a l'exercici pressupostari de l'any 2000, un programa d'ajudes econòmiques amb la finalitat de fomentar i millorar el servei de transport públic urbà regular de viatgers en nuclis de població de municipis que pertanyen a la Comunitat Valenciana de menys de 25.000 habitants de dret.
  
2. Les ajudes s'atorgaran en els termes previstos en aquesta ordre i d'acord amb l'Ordenament Jurídic vigent.
  
Article 2. Concepte de les ajudes
  
Les ajudes econòmiques es concediran per a l'adquisició de vehicles-autobusos, nous o usats, per a la utilització en la prestació dels serveis objecte d'aquest programa, des de l'1 de gener de 2000.
  
Article 3. Quanties
  
1. Les ajudes s'atorgaran a càrrec del crèdit contingut en el Programa 513.30 del projecte 816, capítol VII dels Pressupostos de la Conselleria d'Obres Públiques, Urbanisme i Transports, d'acord amb la Llei 10/1999, de 30 de desembre, de Pressupostos de la Generalitat Valenciana per a l'any 2000, i es destina un crèdit o import global de 64.165.444 (vint milions) de pessetes (120202,42 euros) que podrà ser ampliat en cas d'existència de disponibilitats pressupostàries.
  
2. En tot cas, les ajudes seran atorgades fins que s'acabe la corresponent consignació pressupostària.
  
3. La adquisició de vehicles'autobusos per a la utilització en la prestació dels serveis de transport públic urbà regular d'ús general serà subvencionada al 80% del cost total de la inversió, amb un límit màxim de 7.000.000 (set milions) de pessetes. (42689,85 euros).
  
Article 4. Beneficiaris
  
Podran ser beneficiaris d'aquestes ajudes els municipis de menys de 25.000 habitants de dret segons el padró municipal de 1996 que gestionen directa o indirectament serveis de transport públic urbà regular permanent d'ús general.
  
Article 5. Requisits
  
1. Els municipis que opten a les ajudes hauran de presentar un pla sobre el servei de transport urbà regular permanent públic d'ús general a prestar amb el vehicle subvencionat. Aquest pla s'ajustarà a les exigències establides en l'article 6, punt 4.4 d'aquesta ordre.
  
2. Els municipis que opten a les ajudes estaran obligats, en tot moment, a facilitar tota la informació que els requerisca la Direcció General de Transports, així com sotmetre's a qualsevol actuació de control i verificació en la utilització i l'ús de les ajudes atorgades.
  
3. Els municipis que opten a les ajudes no hauran de tenir pendent cap sanció definitiva per incompliment de la legislació del transport, així com posar en coneixement de la Direcció General de Transports qualsevol ajuda o subvenció que reben per a aquesta finalitat, d'altres administracions o entitats públiques o privades.
  
L'import de les subvencions o ajudes no podrà ser d'una quantia tal que, aïllada o conjuntament amb subvencions rebudes d'altres ens públics o privats, supere el cost d'adquisició del vehicle.
  
Article 6. Sol·licituds, documentació i terminis
  
1. Les sol·licituds d'ajuda previstes en aquesta ordre s'hauran d'efectuar a través d'instància formalitzada segons el model que figura en l'annex, dirigida al director general de Transports (Av. Blasco Ibáñez, 50, València 46054).
  
2. Les sol·licituds i la documentació exigida hauran de ser presentades en el termini d'un mes comptador a partir de l'endemà de la publicació d'aquesta ordre en el Diari Oficial de la Generalitat Valenciana, en els Serveis Centrals (Av. Blasco Ibáñez, 50, València 46436) o Territorials de la Conselleria d'Obres Públiques, Urbanisme i Transports (c/ Gregori Gea, 27, a València; Av. del Mar, 16 a Castelló i c/ Itàlia, 12 a Alacant), sense perjudici del que disposa l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, modificada per la Llei 4/1999, de 13 de gener. L'incompliment del termini de presentació de la sol·licitud determinarà l'exclusió automàtica en l'accés a l'ajuda.
  
3. Les sol·licituds hauran d'anar firmades per l'alcalde-president de la corporació municipal o persona que el represente, la qual cosa s'haurà d'acreditar.
  
4. La sol·licitud s'acompanyarà dels documents següents:
  
4.1 Certificat de l'acord del ple municipal en el qual s'inclouen els punts següents:
  
a) Facultar el president de la corporació municipal de què es tracte per a sol·licitar de la Conselleria d'Obres Públiques, Urbanisme i Transports l'ajuda econòmica necessària per a l'adquisició del vehicle tipus autobús que es desitja que siga subvencionat per a la prestació de servei de transport regular públic de viatgers d'ús general.
  
b) Compromís de la corporació municipal del finançament i abonament de la part de l'import no subvencionat. Tot això segons les quantitats reflectides en la factura proforma relativa al vehicle.
  
c) Existència de disponibilitat pressupostària de les quantitats necessàries per a l'adquisició del vehicle i compromís de no minorar ni modificar la partida pressupostària destinada amb aquesta finalitat.
  
d) Compromís exprés que l'ús del vehicle que s'adquirisca s'ajustarà al que preveu el pla descriptiu que es presente a la Conselleria i al que es refereix aquesta ordre.
  
e) Compromís explícit que, en cas que la prestació del servei es realitze de forma indirecta, s'informarà a la Direcció General de Transports sobre els tràmits realitzats en relació amb l'ús del vehicle per part de la persona prestatària del servei, i se la identificarà i s'aportaran les dades sobre la relació o vincle jurídic que la uneix amb la corporació municipal.
  
f) Manifestació expressa que es coneix i s'accepta la quantitat màxima amb la qual la Conselleria poguera subvencionar l'adquisició del vehicle, la qual no es veurà incrementada per cap motiu, i serà a càrrec de l'entitat local beneficiària el finançament i el pagament de l'addicional necessari.
  
g) Compromís exprés de comunicar les altres ajudes o finançaments públics o privats sol·licitats o obtinguts per a les mateixes finalitats, així com de submissió a control i comprovació per part de l'administració Autonòmica de l'adscripció i ús del vehicle a les finalitats previstes.
  
h) Manifestació expressa que es coneixen i s'accepten tots els requisits que s'estableixen en aquesta ordre i que l'incompliment d'aquests, facultarà la Conselleria d'Obres Públiques, Urbanisme i Transports a revocar la subvenció concedida, fet que implicarà l'obligació de tornar les quantitats percebudes.
  
i) Compromís exprés que, en cas de resultar beneficiari, el vehicle es destinarà de forma continuada a la prestació del servei durant, almenys, un període de 5 anys i en les condicions contingudes en el pla presentat i, si s'escau, en les incloses en la resolució de concessió de l'ajuda i que, durant almenys aquest període, el corresponent ajuntament conservarà la titularitat del vehicle.
  
j) Compromís exprés de remetre a la Direcció General de Transports de la Conselleria d'Obres Públiques, Urbanisme i Transports amb caràcter anual i durant els cinc anys següents a la concessió de la subvenció, documentació estadística relativa al nombre d'usuaris i evolució de la demanda atesa.
  
4.2 Factura proforma o pressupost del vehicle o dels vehicles a adquirir.
  
4.3 Memòria explicativa de les característiques del vehicle o vehicles a adquirir, preus de mercat, i raons per a l'elecció del model en cada cas, i es detallarà el pla de finançament d'aquests.
  
4.4 Pla descriptiu dels serveis als quals es dedicaran els vehicles adquirits, bé siguen serveis ja existents o per crear, recorregut, parades, expedicions, horaris i calendari, mitjans materials i humans i cost dels serveis, així com la necessitat de la subvenció sol·licitada.
  
En cas que el servei siga prestat a través de gestió indirecta, s'haurà d'identificar l'empresa prestatària del servei, i aportarà la seua denominació i CIF, s'acreditarà i aportarà també el títol jurídic que vincule aquesta amb l'entitat local per a la prestació del servei.
  
4.5 Memòria explicativa sobre els motius de prestació dels serveis, la població atesa, la demanda que seria satisfeta amb els nous vehicles, les previsions d'ús del servei, el marc de tarifes i la forma de gestió del servei (directa o indirecta).
  
4.6 Certificat de la població de dret en el municipi, segons el padró de 1996.
  
Article 7. Criteri d'atorgament
  
Les sol·licituds d'ajuda econòmica seran ateses sempre que es complisquen els requisits establits en aquesta ordre i tenint en consideració els criteris següents i fins al límit de la consignació pressupostària:
  
a) Nombre d'habitants de dret del municipi, segons el padró de 1996 i el nombre de persones que puguen resultar beneficiades amb la prestació del servei.
  
b) La demanda potencial a satisfer pel vehicle i les previsions d'ús del servei mesurada en coeficient d'utilització.
  
c) La coordinació del servei urbà proposat amb altres serveis preexistents de transport regular de viatgers amb autobús o amb transports ferroviaris.
  
d) L'existència o inexistència de servei urbà de transports en el moment de la sol·licitud.
  
e) El pas pel nucli de població de línies regulars de transport interurbà.
  
f) L'atenció al màxim nombre possible de sol·licituds de municipis.
  
g) La data de la sol·licitud de l'ajuda.
  
Article 8. Procediment
  
1. Rebudes les sol·licituds, es confeccionaran els corresponents expedients l'examen i valoració dels quals correspondrà a la Direcció General de Transports, i els interessats podran ser requerits perquè solucionen les deficiències detectades o aporten la documentació que es considere necessària.
  
2. La Direcció General de Transports, una vegada estudiats els expedients i fixades les quanties corresponents, i tenint en compte els criteris de valoració establits en aquesta ordre, elaborarà les propostes de resolució, que seran elevades al conseller d'Obres Públiques, Urbanisme i Transports per a la seua resolució definitiva que, en el cas d'atorgament de l'ajuda, expressarà amb exactitud la quantia atorgada.
  
3. El termini màxim per a resoldre i notificar les sol·licituds presentades serà de quatre mesos i el còmput es realitzarà des de la data en què la sol·licitud haja tingut entrada en el registre de l'òrgan competent per a la tramitació. Superat aquest termini sense que haja recaigut resolució expressa haurà d'entendre's que aquesta és desestimatòria de la concessió de la subvenció.
  
Article 9. Justificació de la despesa
  
1. Una vegada notificades les resolucions d'atorgament i preu al cobrament d'aquestes per les entitats locals beneficiàries, aquestes hauran de justificar la despesa efectivament realitzada en el termini de dos mesos des de l'esmentada notificació, i s'aportarà per a això la següent documentació:
  
a) Factura acreditativa de l'adquisició del vehicle, que incloga característiques del xassís i la carrosseria.
  
b) Compromís d'adscriure i dedicar el vehicle adquirit a la realització del servei de transport públic regular d'ús general urbà, bé directament pel municipi, bé indirectament, a través de qualsevol dels sistemes de gestió indirecta de servei públic amb identificació de la persona física o jurídica que preste el servei per gestió indirecta. En aquest últim cas, s'haurà de presentar la documentació que acredite que la persona prestatària del servei ha assumit formalment aquesta obligació pel que fa a la corporació local.
  
2. Una vegada aportada la referida documentació per l'entitat beneficiària i amb la comprovació prèvia dels justificants, es procedirà per la Direcció General de Transports a tramitar la proposta de pagament corresponent.
  
3. Així mateix, es disposarà d'un termini de 95 dies des de la data de notificació de la resolució definitiva, per aportar la documentació següent:
  
a) Les dades de domiciliació bancària.
  
b) El permís de circulació i la fitxa tècnica del nou vehicle.
  
c) La còpia de la sol·licitud de matriculació del vehicle.
  
Article 10. Pagament de les subvencions
  
Una vegada rebuda dins del termini i en la forma escaient per l'administració Autonòmica la documentació descrita en l'article anterior, i després de les comprovacions oportunes, es procedirà al pagament de la subvenció.
  
Article 11. Obligacions dels beneficiaris
  
Els beneficiaris d'aquestes ajudes estaran obligats a:
  
a) Prestar el servei en les condicions establides en el pla presentat i mantenir i fer mantenir el vehicle adquirit i els serveis als quals s'adscriga segons el pla presentat i aprovat, durant un període mínim i continuat de cinc anys.
  
Aquesta obligació existirà tant si el servei es presta per mitjà de gestió directa com si es presta per mitjà de gestió indirecta.
  
En aquest últim cas, serà necessari presentar la documentació que acredite que aquesta obligació ha sigut formalment assumida per la persona prestatària del servei pel que fa a la corporació local.
  
b) Conservar la titularitat del vehicle adquirit durant, almenys cinc anys continuats des de l'adquisició.
  
c) Facilitar qualsevol dada o document que la Direcció General de Transports considere necessària aconseguir per a un coneixement exacte i veraç dels objectius i finalitats d'aquesta ordre i sotmetre's a qualsevol actuació de control amb la mateixa finalitat.
  
d) Comunicar a la Direcció General de Transports qualsevol alteració o incidència relativa a la prestació del servei pel vehicle adquirit.
  
e) Mantenir per l'ajuntament la titularitat del vehicle adquirit durant, almenys, un període continuat de cinc anys des de l'adquisició.
  
Article 12. Revocació de les ajudes
  
1. Procedirà el reintegrament de les quantitats percebudes i l'exigència d'interessos de demora des del moment del pagament de l'ajuda econòmica en el cas que es verifique l'incompliment de les condicions establides en aquesta ordre, i especialment, la no conservació de la titularitat del vehicle, la no prestació del servei, o l'incompliment dels trànsits i itineraris previstos en el servei.
  
2. Amb aquesta finalitat es podrà incoar, per l'òrgan competent per a la concessió de les ajudes, el corresponent expedient que podrà finalitzar, si s'escau, amb la revocació de la subvenció, l'obligació del reintegrament de les ajudes concedides i els interessos de demora.
  
DISPOSICIONS FINALS
  
1. Es faculta el director general de Transports per a dictar les disposicions i adoptar les mesures que es considere oportunes per al desenvolupament i aplicació del que disposa aquesta ordre.
  
2. Per al coneixement de totes les qüestions que suscite el desenvolupament d'aquesta ordre serà competent la Conselleria d'Obres Públiques, Urbanisme i Transports.
  
3. Aquesta ordre entrarà en vigor l'endemà de la publicació en el Diari Oficial de la Generalitat Valenciana.
  
Contra aquesta disposició, que posa fi a la via administrativa, es pot interposar recurs contenciós administratiu davant la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos des de l'endemà de la publicació.
  
Tot això de conformitat amb l'article 107.3 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, modificat per la Llei 4/1999, de 13 de gener, de modificació de l'esmentada llei, i l'article 46 de la Llei 29/1998, de 13 de juliol, Reguladora de la Jurisdicció Contenciosa Administrativa.
  
València, 12 de juliol de 2000
  
El conseller d'Obres Públiques, Urbanisme i Transports,